REGULAMENTUL (UE) NR. 1260/2009 AL COMISIEI
din 18 decembrie 2009
de modificare a anexelor I, II, IV și VI la Regulamentul (CE) nr. 517/94 al Consiliului privind regimul comun aplicabil importurilor de produse textile din anumite țări terțe, care nu sunt reglementate de acorduri, protocoale sau alte înțelegeri bilaterale sau de alte regimuri comunitare specifice de import
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 517/94 al Consiliului din 7 martie 1994 privind regimul comun aplicabil importurilor de produse textile din anumite țări terțe, care nu sunt reglementate de acorduri, protocoale sau alte înțelegeri bilaterale sau de alte regimuri comunitare specifice de import (1), în special articolul 28,
întrucât:
(1)
Acordul bilateral cu privire la produsele textile încheiat cu Republica Belarus privind schimburile comerciale în 2009 expiră la 31 decembrie 2009. Nu s-a ajuns la o înțelegere cu Belarusul privind reînnoirea acestui acord. Belarusul stabilește o uniune vamală cu Rusia și cu Kazahstanul și nu mai întrevede nicio modalitate de continuare a acordării accesului preferențial pentru exporturilor de produsele textile și de articole de îmbrăcăminte provenind din Uniunea Europeană, pe piața Belarusului. Prin urmare, se consideră oportună includerea Belarusului în domeniul de aplicare al Regulamentului (CE) nr. 517/94. Prin urmare, Regulamentul (CE) nr. 517/94 ar trebui modificat în consecință.
(2)
Modificările la Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (2) afectează, de asemenea, anumite coduri din anexa I la Regulamentul (CE) nr. 517/94.
(3)
Măsurile prevăzute în prezentul regulament sunt conforme cu avizul Comitetului pentru textile instituit prin articolul 25 din Regulamentul (CE) nr. 517/94,
ADOPTĂ PREZENTUL REGULAMENT:
Articolul 1
Anexele I, II, IV și VI la Regulamentul (CE) nr. 517/94 se modifică în conformitate cu anexa la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Se aplică de la 1 ianuarie 2010.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 decembrie 2009.